Deurbraak in soektog na vermiste polisieman, twee anderFoto: SAPD ŉ Deurbraak is gemaak in die soektog na AO Arnesh “Jakes” Juggan, ŉ polisiebeampte van Dundee in KwaZulu-Natal, wat op 23 Maart saam met sy vrou en ŉ vriend spoorloos verdwyn het. Maroela Media het vroeër berig Juggan is op 23 Maart om 19:00 die laaste keer gesien toe hy uit Peaceville weg is saam met sy vrou, Molly (54), en vriend, Ashok Rajoo (53), in ŉ gemerkte, amptelike polisievoertuig. ŉ Soektog is van stapel gestuur toe Juggan se seun owerhede in kennis gestel het dat sy ouers nie teruggekeer het huis toe nie. Volgens ŉ verklaring van Arrive Alive het ŉ beampte verbonde aan die SAPD in Vryheid Sondagoggend opgemerk dat die dak van ŉ wit Nissan Navara-polisievoertuig by die watervlak van die Sandrivier naby Dundee uitsteek. Luidens die verklaring is die voertuig ongeveer 100 m van die Landmansdrift-laagwaterbrug opgemerk. Foto: SAPD “ŉ Oproep is na die provinsiale operasiekamer gemaak en die nodige rolspelers ontplooi. Polisieduikers van Durban en Pietermaritzburg, asook die honde-eenheid van Pietermaritzburg het na die toneel naby Dundee gegaan,” lui die verklaring. “ŉ Duikoperasie is in die vinnig vloeiende rivier gedoen. Die ontbinde liggaam van ŉ vrou is in die voertuig gevind en uit die water gebring.” Die SAPD het die oorledene in ŉ verklaring as Shumane (Molly) Juggan geïdentifiseer. ŉ Geregtelike doodsondersoek word gedoen. Die soektog na AO Juggan en Rajoo duur voort.